Diari Oficial de la Generalitat Valenciana


Sumari del DOGV 7127, del 08-10-2013 (2013/9716)

DECRET 151/2013, de 4 d'octubre, del Consell, pel qual es concedix l'Alta Distinció de la Generalitat a Manuel Miguel Colonques Moreno i a Héctor Colonques Moreno així com, a títol pòstum, a José Soriano Ramos.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7127

Data del DOGV
:   08-10-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/9716


Data del document
:   04-10-2013

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 151/2013, de 4 d'octubre, del Consell, pel qual es concedix l'Alta Distinció de la Generalitat a Manuel Miguel Colonques Moreno i a Héctor Colonques Moreno així com, a títol pòstum, a José Soriano Ramos. [2013/9716]  
El Consell, per mitjà del Decret 28/1986, de 10 de març, modificat pel Decret 177/2003, de 12 de setembre, va crear l'Alta Distinció de la Generalitat, per a premiar les persones físiques o jurídiques que s'hagen distingit en la seua activitat al servici dels interessos generals i peculiars de la Comunitat Valenciana.  
José Soriano Ramos va nàixer a Vila-real en 1931, i des del principi va evidenciar el seu caràcter emprenedor. Després de la gelada de l'any 1956, va liderar junt amb son pare i un grup de propietaris agrícoles una alternativa econòmica a l'agricultura, prenent com a referència la indústria ceràmica de poblacions pròximes, com Onda i Ribesalbes.   
José Soriano va anar a Itàlia i a la tornada va aprofitar l'experiència acumulada per als seus projectes empresarials lligats al sector del taulell, que més tard el van fer mereixedor del prestigiós premi Aldo Vila, entregat per primera vegada a un ciutadà no italià en el marc de la Fira de Bolonya, en 1999.  
Per la seua banda, Manuel i Héctor Colonques, nascuts a Vila-real en 1942, es van incorporar molt jóvens al magatzem de taronges de la família per a, més endavant, posar en marxa la seua pròpia central hortofructícola, amb el suport del mateix José Soriano.  
En 1973, els germans Colonques i José Soriano van fundar l'empresa Porcelanosa, amb 50 milions de pessetes, 98 empleats i una nau de 25.000 metres quadrats dedicada als paviments i revestiments ceràmics de pasta blanca. Hui en dia, el grup Porcelanosa és una companyia formada per quasi 5.000 persones, amb presència en quasi 200 països, i una de les empreses espanyoles amb major prestigi de marca a escala mundial.  
Per això, com a reconeixement a la seua contribució per a difondre i enriquir la tradició ceràmica de la província de Castelló, i al seu interés empresarial per a crear riquesa i llocs de treball, amb la deliberació prèvia del Consell, en la reunió del dia 4 d'octubre de 2013,  
  
DECRETE   
  
Concedir l'Alta Distinció de la Generalitat als germans Manuel i Héctor Colonques Moreno, així com, a títol pòstum, a José Soriano Ramos.  
  
València, 4 d'octubre de 2013  
  
El president de la Generalitat,  
ALBERTO FABRA PART.